text: Minkskind for over en million stjålet
  06 december 2012 kl. 13.19
  Minkskind for over en million kroner er stjålet ved indbrud hos minkavlere i Løsning og Skanderborg. Og tyvene har vidst, hvad de gik efter: Kun få, værdiløse skind lå tilbage.
  Horsens Folkeblad oplyser, at der er stjålet op mod 1500 minkskind hos Peder Jacobsen i Løsning. Skindene har en værdi af 750.000 kr.
  Sydøstjyllands Politi fortæller, at tyvene er kommet ind til skindene ved at save sig ned gennem bygningens loft. Politiet tror, at der har været tre mand om indbruddet. 
  Spor på stedet afslører, at tyvene har bevæget sig over et engområde og en å med de stjålne skind efter indbruddet.
  I Skanderborg slog tyvene til mod et privat lager på Bjødstrupvej. En lås var blevet banket af en hoveddør, og to hængelåse var klippet over, hvorpå der var adgang til de bløde julegaver, skriver Horsens Folkeblad. Der blev stjålet for cirka en halv million kroner.
  